ПАЛЕСКІ гарадок Нароўля, які блакітнай стужкай апаясвае паўнаводная Прыпяць, некалі атрымаў назву беларускай Ялты. З першых цёплых летніх дзён і да адлёту птушак у вырай масквічы і ленінградцы, мурманчане і петразаводцы ставілі свае палаткі ўздоўж рачных берагоў. Штолета каля вёскі Дзёрнавічы высаджваўся дэсант кіеўскіх вучоных на чале з сусветна вядомым акадэмікам, двойчы Героем Сацыялістычнай Працы, прэзідэнтам Акадэміі навук Украіны Барысам Яўгенавічам Патонам. Яны адпачывалі, займаліся навукай. Прывозілі свайго повара, усталёўвалі кухню, трымалі куратнік. Мясцовыя жыхары забяспечвалі рыбай, гароднінай, садавінай.